Sve više Amerikanaca ima problema s nabavom dovoljne količine hrane
Američko ministarstvo poljoprivrede procjenjuje da je oko 49 milijuna Amerikanaca, odnosno svako sedmo domaćinstvo, imalo poteškoća u p
Dok se svjetski čelnici sastaju u Rimu kako bi razgovarali o problemu globalne gladi, novo izvješće američkog Ministarstva poljoprivrede pokazuje da Amerikanci u većem broju nego ikada ranije osjećaju neizvjesnost kada je u pitanju pribavljanje dovoljnih količina hrane. Američko ministarstvo poljoprivrede predviđa da je oko 49 milijuna Amerikanaca imalo poteškoća u pribavljanju dovoljne količine hrane u 2008-oj godini. To je najveći broj, otkada se prati ova statistika od 1995. godine. U takvoj je situaciji svako sedmo domaćinstvo u Sjedinjenim Državama, i ovaj broj predstavlja veliko povećanje u odnosu na 2007-u godinu, prije nego je počela globalna recesija kada je svako deseto domaćinstvo imalo poteškoća pri nabavi hrane. Ministar poljoprivrede Tom Vilsack ovo izvješće opisuje kao poziv na buđenje: “Mislim da ovo izvješće ukazuje da je vrijeme da se Amerika ozbiljno pozabavi pitanjem sigurnosti u opskrbi hranom, kao i pitanjim gladi i nuticioništičkog sastava hrane. Tu je i pitanje koliko je sigurna hrana koju jedemo.” Do ovih se statistika došlo ispitivanjem uzorka od 44 tisuće američkih domaćinstava. Ispitanicima su postavljana pitanja o tome koliko im je dostupna adekvatna količina hrane. Od onih koji su odgovorili da su teško mogli priuštiti dovoljno hrane, jedna trećina njih, dakle skoro sedam milijuna američkih domaćinstava, morali su smanjiti potrošnju za svoje svakodnevne obroke. Mnogi od njih su se, pak, obratili saveznim programima za pomoć, ili lokalnim distributivnim centrima kako bi podmirili ostatak svojih potreba. No, povećana potražnja postaje problem i za distributivne centre širom zemlje. Shamia Holloway, glasnogovornica organizacije Capital Area Food Bank, koja opslužuje 700 različitih organizacija u Washingtonu, kaže da su njihove potrebe porasle za 30 do 100 posto: “Ove organizacije kažu da su redovi postali duži. Oni ne vraćaju nikoga tko dođe tražiti pomoć, ali dijele manje hrane svakom pojedinačno kako bi mogli zadovoljiti povećane potrebe za hranom.” Istraživanja pokazuju da Amerikanci afričkog podrijetla, Latino-amerikanci, kao i obitelji sa samo jednim roditeljem češće imaju problema s nabavkom dovoljne količine hrane. No gospođa Holloway i drugi kažu da je jedan od najznačajnijih trendova upravo promjena strukture ljudi koji sada traže pomoć: “Ljudi koji po prvi puta dolaze tražiti pomoć su pripadnici srednje klase koji nikada nisu mislili da će morati doći na ovakva mjesta i tražiti pomoć u hrani. Čula sam čak i za neke slučajeve gdje su bivši donatori hrane sada dolazili u distributivne centre tražiti pomoć u hrani.” David Beckmann, predsjednik organizacije za borbu protiv gladi Bread for the World kaže da, kako se u recesiji povećava broj gladnih u Sjedinjenim Državama, tako se taj problem povećava širom svijeta: “Borba protiv globalnog problema gladi bila je znatno otežana povećanim cijenama hrane u zemljama u razvoju, kao i globalnom recesijom. Dakle, ovo je globalni problem.” Situacija bi se mogla još daljnje pogoršati. Stopa neuposlenosti u Sjedinjenim Državama popela se na 10,2 posto, što je najviše u dva desetljeća, navodi Paula Thorton Greear, koja radi pri dobrotvornoj organizaciji Feeding America: “Izvješće ministarstva poljoprivrede vrlo je alarmantno. No, ovo su statistike za 2008-mu, i kao što znamo, i u ovoj smo godini još uvijek u recesiji, tako da nas brine činjenica da bi statistike za 2009-tu mogle biti još i gore.” Dok se ekonomija pomalo oporavlja, stručnjaci kažu da će rekordni broj ljudi, koji imaju problema s nabavom dovoljne količine hrane u Sjedinjenim Državama, vjerojatno nastaviti rasti sve dok stopa neuposlenosti ne počne padati.